建炎丞相成國呂忠穆公退老堂詩
作者：李邴
朝代：宋

paragraphs: 晉公伐叛致太平，歸來綠野勤經營。
沈淪不復經濟意，晚節更爲人所評。
文饒佐武取河朔，平泉草木羅清英。
功成未嘗一寓目，鑱石作記空傳名。
何如堂堂渭川老，崛起自與天扶傾。
歲在作噩駭機發，忠臣憤叱思殞生。
氛埃不爲紫霄蔽，日月卻向黄道行。
壯年鐵衣勤汗馬，白首金鼎調和羹。
張皇國威起穨壓，約敕吏蠹歸章程。
羌戎破膽思尋盟，盜賊脫甲來輸誠。
轅門諸將指呼耳，公有胸中十萬兵。
銳然請老樊小圃，爨席卻與漁樵爭。
煙霞放目傲軒冕，水石步屧遺機衡。
雖然四海望不置，搴旒下矚煕皇明。
宣王于今事北伐，周公不日歌東征。
迎還兩宮天地慶，埽灑六合風塵清。
是時公歸迺可耳，豈得遽適羲皇情。
祝公壽考如衛武，百歲箴儆謀群卿。
祝公功名如郭令，身與廟社同安榮。
忠誠向來金石貫，勳烈遂將天壤幷。
他年升堂奉杖屨，願留隙地誅柴荆。
但令公孫肯開閤，不用野王來撫箏。